Αλλομετρικές μεταβολές CCO και LDH στον λευκό μυ του Dicentrarchus labrax L.

Περίληψη

Η μεταβολική ικανότητα του μυϊκού ιστού μεταβάλλεται κατά την ανάπτυξη των ιχθύων. Εξετάστηκε η αλλομετρική μεταβολή της ειδικής δραστικότητας της οξειδάσης του κυτοχρώματος c (CCO) ως δείκτη μιτοχονδριακής οξειδωτικής ικανότητας, και της γαλακτικής αφυδρογονάσης (LDH) ως δείκτη γλυκολυτικής ικανότητας, στον αξονικό λευκό μυ του ευρωπαϊκού λαβρακιού (Dicentrarchus labrax). Σε νεαρά άτομα (5–150 g) και ψάρια πάχυνσης (>150 g). Η CCO παρουσίασε σχεδόν μηδενική σχέση με το σωματικό βάρος στα νεαρά άτομα και αρνητική σχέση στα ψάρια πάχυνσης. Η LDH παρουσίασε σαφή θετική σχέση στα νεαρά άτομα, ενώ στα ψάρια πάχυνσης η θετική κλίση ήταν ασθενέστερη. 
Λέξεις-κλειδιά: Αλλομετρία, Μεταβολισμος, CCO, LDH, λευκός μυς, λαβράκι

Εισαγωγή

Κατά την ανάπτυξη των ιχθύων παρατηρούνται μεταβολές στις ενεργειακές απαιτήσεις και τα λειτουργικά χαρακτηριστικά του μυϊκού ιστού. Οι δραστικότητες συγκεκριμένων ενζύμων μπορούν να χρησιμοποιηθούν ως δείκτες της μεταβολικής ικανότητας των ιστών (Martínez et al. 2000, Moyes & Genge 2010, Norton et al. 2000). Συγκεκριμένα, η δραστικότητα της CCO αποτελεί δείκτη της μιτοχονδριακής οξειδωτικής ικανότητας, ενώ η δραστικότητα της LDH έχει χρησιμοποιηθεί ως δείκτης της αναερόβιας μεταβολικής δραστηριότητας και έχει επίσης βρεθεί ότι μεταβάλλεται σε σχέση με το βάρος, γεγονός που καθιστά σημαντική την εξέταση των αλλομετρικών της μεταβολών κατά την ανάπτυξη (Schoenebeck et al. 2018). Σκοπός της παρούσας εργασίας ήταν να εξεταστεί εάν η σχέση των δύο δεικτών με το σωματικό βάρος διαφοροποιείται μεταξύ διαφορετικών σταδίων πάχυνσης του εκτρεφόμενου λαβρακιού.
Μέθοδοι

Δείγματα σκελετικού λευκού μυϊκού ιστού συλλέχθηκαν από εκτρεφόμενα λαβράκια διαφορετικού μεγέθους [νεαρά άτομα (5–150 g), n=10, και ψάρια πάχυνσης (>150 g), n=10] από εμπορική μονάδα θαλάσσιας ιχθυοκαλλιέργειας στην Ήπειρο. Προσδιορίστηκε φασματοφωτομετρικά η ειδική δραστικότητα (μmol·min⁻¹·mg πρωτεΐνης⁻¹) της CCO και της LDH, σύμφωνα με τους Nathanailides et al. (2010). Για κάθε στάδιο εφαρμόστηκε γραμμική παλινδρόμηση μεταξύ των log₁₀- μετασχηματισμένων τιμών της ενζυμικής δραστικότητας και του σωματικού βάρους. Από την κλίση εκτιμήθηκε ο αλλομετρικός εκθέτης b και το 95% διάστημα εμπιστοσύνης του.

Αποτελέσματα

Για την CCO, στα νεαρά άτομα ο αλλομετρικός εκθέτης ήταν κοντά στο μηδέν (b = −0,040, 95% ΔΕ: −0,149 έως 0,069), ενώ στα ψάρια πάχυνσης ήταν αρνητικός (b = −0,373, 95% ΔΕ: −0,730 έως −0,017). Για την LDH παρατηρήθηκε σαφής θετική σχέση στα νεαρά άτομα (b = 0,462, 95% ΔΕ: 0,241 έως 0,683). Στα ψάρια πάχυνσης η σημειακή εκτίμηση της κλίσης παρέμεινε θετική (b = 0,234), αλλά το 95% διάστημα εμπιστοσύνης περιλάμβανε το μηδέν (−0,037 έως 0,506), υποδηλώνοντας μεγαλύτερη αβεβαιότητα ως προς τη σχέση με το σωματικό βάρος.

Πίνακας 1: Αλλομετρικός εκθέτης b και 95% διάστημα εμπιστοσύνης (ΔΕ) για τη σχέση της ειδικής δραστικότητας CCO και LDH με το σωματικό βάρος.
	Ένζυμο
	Στάδιο ανάπτυξης
	N
	b
	95% ΔΕ του b

	CCO
	Νεαρά άτομα
	10
	−0,040
	−0,149 έως 0,069

	CCO
	Πάχυνση
	10
	−0,373
	−0,730 έως −0,017

	LDH
	Νεαρά άτομα
	10
	0,462
	0,241 έως 0,683

	LDH
	Πάχυνση
	10
	0,234
	−0,037 έως 0,506


Συμπεράσματα

Η δραστικότητα της CCO μεταβλήθηκε από σχεδόν ανεξάρτητη του σωματικού βάρους στα νεαρά άτομα σε αρνητικά εξαρτώμενη στα ψάρια πάχυνσης. Αντιθέτως, η δραστικότητα της LDH παρουσίασε σαφή θετική εξάρτηση στα νεαρά άτομα, ενώ στα ψάρια πάχυνσης η σχέση ήταν ασθενέστερη και λιγότερο βέβαιη. Στα νεαρά ψάρια, η αύξηση του σωματικού μεγέθους φαίνεται να συνδέεται κυρίως με ενίσχυση της γλυκολυτικής ικανότητας, όπως υποδεικνύεται από τη θετική σχέση της LDH με το βάρος. Αντίθετα, στα ψάρια πάχυνσης παρατηρείται αρνητική σχέση μεταξύ σωματικού μεγέθους και CCO, υποδηλώνοντας μειωμένη μιτοχονδριακή οξειδωτική ικανότητα με την αύξηση του μεγέθους. Μεταβολές στη δραστικότητα των ενζύμων αυτών είναι πιθανό να αντανακλούν αναπτυξιακή αναδιοργάνωση του μεταβολικού προφίλ του μυϊκού ιστού, με διαφοροποίηση της σχετικής αερόβιας και αναερόβιας ικανότητάς του. Η συνδυασμένη μελέτη οξειδωτικών και γλυκολυτικών δεικτών μπορεί να συμβάλει στην κατανόηση αυτών των αναπτυξιακών μεταβολών.

